Oscar Pistorius volgende week vrygelaatOscar Pistorius. Argiefforo: Siphiwe Sibeko/Reuters/Pool Die departement van korrektiewe dienste het in ‘n verklaring bekend gemaak dat die paroolraad Pistorius se vrylating onder korrektiewe toesig goedgekeur het. Die Paralimpiese atleet sal Dinsdag uit die Kgosi Mampuru II-gevangenis vrygelaat word. Sy parool sal tot 2019 voortduur. Volgens die departement is Pistorius reeds van sy paroolvoorwaardes ingelig. Die voorwaardes is egter nog nie bekend gemaak nie. Die Paralimpiese atleet sou aanvanklik op 21 Augustus onder korrektiewe toesig vrygelaat geword het. Die besluit is egter op die laaste nippertjie omgekeer, toe Michael Masutha, minister van korrektiewe dienste, die besluit na die paroolhersieningsraad terugverwys het. Masutha het gesê volgens die Strafproseswet kan ŉ oortreder eers vir korrektiewe toesig in aanmerking kom nadat hy of sy ŉ sesde van die vonnis uitgedien het. Die besluit om Pistorius onder korrektiewe toesig vry te laat, is egter reeds op 5 Junie geneem en was volgens die minister dus voortydig. Hierdie hoofstuk is egter steeds nie vir Pistorius afgesluit nie. Die staat se appèl teen sy skuldigbevinding aan strafbare manslag sal op 3 November in die appèlhof in Bloemfontein aangehoor word. Die staat wil hê Pistorius moet op die ernstiger aanklag van moord skuldig bevind word nadat hy sy meisie, Reeva Steenkamp, in die vroeë oggendure van Valentynsdag 2013 doodgeskiet het. Lees alle vorige berigte oor Oscar Pistorius op Maroela Media.